Nicolicea a prezentat un tabel cu tipul de infracţiune, respectiv luarea de mită, darea de mită, traficul de influenţă şi primirea de foloase necuvenite, fiecărei rubrici fiindu-i asociată pedeapsa primită în Codul actual, în Codul Predoiu şi în Codul nou.

"Acum să vedeţi marele apărător al corupţiei în persoana PDL şi a domnului candidat la preşedinţie, Predoiu. Luarea de mită săvârşită de funcţionari se pedepseşte în Codul actual cu până la 12 ani puşcărie. Propunerea domnului Predoiu - 3 ani şi jumătate. Mare luptă împotrivă corupţiei. S-a lovit de deputaţii din Comisia juridică şi nu a putut să o reducă sub 7 ani", a spus Nicolicea.

El a precizat că Predoiu a vrut să coboare pedeapsa pentru luarea de mită, săvârşită de către funcţionarii publici, de la 15 ani cât este acum, la 7 ani, şi a reuşit.

În ceea ce priveşte darea de mită, Nicolicea a spus că în Codul vechi această infracţiune e pedepsită cu închisoare de la 6 luni la 5 ani pentru funcţionari şi funcţionari publici.

"Domnul Predoiu a propus pentru funcţionari de la 6 luni la doi ani jumătate. Nu numai că nu a izbutit să scadă darea de mită de la 5 ani la doi şi jumătate, dar aceasta a fost crescută la 7 ani. Mare luptător împotriva corupţiei! Să pedepseşti darea de mită doar cu doi ani şi jumătate", a mai spus Nicolicea.

El a precizat că Predoiu a dorit scăderea pedepsei pentru traficul de influenţă de la 10 ani, cât este în prezent, la 5 ani pentru funcţionari publici, respectiv 2 ani şi jumătate pentru funcţionari, dar nu a reuşit să le reducă sub 7 ani, datorită deputaţillor din Comisia juridică.

"La primirea de foloase necuvenite, acum e de la 6 luni la 5 ani. Propunerea lui Predoiu - abrodgare. În noul Cod - abrogare. E o mare victorie a domnului Predoiu împotriva corupţiei. Şi, ca să recupereze toate aceste lucruri - asta pentru a mai destinde puţin atmosfera - a propus a infracţiune numită «folosirea funcţiei în scop sexua» care este un fel de dare şi luare de mită, iar folosele sunt foloase sexuale. Şi imaginaţi-vă situaţiile de flagrant şi aşa mai departe. Deci mare luptă împotriva corupţiei candidatul la Preşedinţie al PDL, care văd că ne critică acum", a mai spus Nicolicea.